Աշոտ Նիկոյան

Աշոտ Աղանիկի Նիկոյան (), խորհրդային hայ ​​կոմբայնավար, գյուղատնտեսական արտադրության առաջավոր, Սոցիալիստական աշխատանքի հերոս (1952)։

Կենսագրություն  
Աշոտ Ագանիկի Նիկոյանը ծնվել է 1912 թվականին Ռուսական կայսրության Կարսի մարզի Ծփնի գյուղում։ 1920 թվականի հայ-թուրքական պատերազմի ժամանակ նրա ընտանիքը տեղափոխվել է ՀԽՍՀ Թալինի շրջանի Արեգ գյուղ (այժմ՝ ՀՀ Արագածոտնի մարզ)։ Նիկոյանը փոքր տարիքից օգնել է ծնողներին, զբաղվել է գյուղատնտեսական աշխատանքներով Թալինի և Հոկտեմբերյանի տարածաշրջաններում։ 1932 թվականից Նիկոյանների ընտանիքն աշխատել է Արեգ գյուղի կոլտնտեսությունում։

1935-1936 թվականներին Աշոտ Նիկոյանը սովորել է Երևանում, գյուղատնտեսական մեխանիզատորների դասընթացներում։ Մասնագիտական ​​կրթություն ստանալուց հետո աշխատանքի է անցել նորաստեղծ Թալինի մեքենատրակտորային կայանում (ՄՏԿ) որպես տրակտորիստ։ 1939 թվականին ընդունվել է ՀամԿ (բ)Կ / ԽՄԿԿ շարքերը։ Հայրենական մեծ պատերազմի տարիներին Նիկոյանին հաջողվել է բարձր արդյունքներ ապահովել հացահատիկային կուլտուրաների բերքահավաքի աշխատանքներում, ինչի համար 1944 թվականին պարգևատրվել է Լենինի շքանշանով։

Հետպատերազմյան շրջանում Աշոտ Նիկոյանը նշանակվել է Թալինի ՄՏԿ-ի տրակտորային բրիգադի կոմբայնավար և բրիգադիր։ Եղել է հանրապետությունում կոմբայնավարների սոցիալիստական ​​մրցության կազմակերպիչներից մեկը։ Աշխատանքային ձեռքբերումների համար 1951 թվականին պարգևատրվել է Աշխատանքային կարմիր դրոշի շքանշանով։ Ստալինեց-6 կոմբայնով բրիգադիր Նիկոյանը 25 աշխատանքային օրվա ընթացքում կալսել է 11162 ցենտներ հացահատիկ։

ԽՍՀՄ Գերագույն խորհրդի նախագահության 1952 թվականի օգոստոսի 5-ի հրամանագրով հացահատիկային մշակաբույսերի և խոտի սերմերի բերքահավաքի և հնձման բարձր ցուցանիշներ ապահովելու համար Աշոտ Նիկոյանին շնորհվել է Սոցիալիստական աշխատանքի հերոսի կոչում, նրան է հանձնվել Լենինի շքանշան և «Մուրճ ու մանգաղ» ոսկե մեդալ։

Հետագա տարիներին Աշոտ Նիկոյանը մի քանի անգամ մասնակցել է Համամիութենական գյուղատնտեսական ցուցահանդեսների, որտեղ պարգևատրվել է փոքր ոսկե մեդալով և «Պոբեդա» մակնիշի ավտոմեքենայով։ 1958 թվականին, մեքենատրակտորային կայանների լուծարումից հետո, Նիկոյանը նշանակվել է ՀԽՍՀ Թալինի շրջանի Արեգ գյուղի III ինտերնացիոնալի անվան կոլտնտեսության տրակտորային բրիգադի բրիգադավար։ Նրա ղեկավարությամբ բրիգադը սկսեց պայքարել կոմունիստական ​​աշխատանքային բրիգադի կոչման արժանանալու համար։ Նախաձեռնել է նորարարական առաջարկների և առաջավոր փորձի ներդրումը բրիգադի աշխատանքներում։ 1959 թվականին՝ յոթնամյա պլանի առաջին տարում, Նիկոյանի տրակտորային բրիգադը սահմանված արտադրական պլանը կատարել է 115%-ով՝ խնայելով 5500 լիտր վառելիք։ Արդյունքում բրիգադին շնորհվել է կոմունիստական ​​աշխատանքի բրիգադի կոչում։

Հետագայում Աշոտ Նիկոյանը աշխատանքի է անցել ՀԽՍՀ Հոկտեմբերյանի թիվ 1 գյուղատնտեսկան պրոֆեսիոնալ տեխնիկական ուսումնարանում՝ որպես արտադրական ուսուցման վարպետ։ Իր կարիերայի ընթացքում Նիկոյանն իր փորձն ու հմտությունները փոխանցել է բազմաթիվ սկսնակ կոմբայնավարների։ Ութերորդ հնգամյա պլանի արդյունքներով պարգևատրվել է Հոկտեմբերյան հեղափոխության շքանշանով։

Աշոտ Ագանիկի Նիկոյանը զբաղվել է նաև ակտիվ հասարակական գործունեությամբ։ Ընտրվել է ՀԽՍՀ Գերագույն խորհրդի IV–V գումարումների պատգամավոր, ընտրվել է նաև ՀԿԿ Թալինի շրջկոմի պլենումի անդամ։ Եղել է կոլտնտեսականների III համամիութենական համագումարի պատվիրակ, կոլտնտեսականների հանրապետական ​​համագումարների պատվիրակ։

Պարգևներ 
 Սոցիալիստական աշխատանքի հերոս (ԽՍՀՄ Գերագույն խորհրդի նախագահության 1952 թվականի օգոստոսի 5-ի հրամանագիր, Լենինի շքանշան և Մուրճ և մանգաղ մեդալ)՝ հացահատիկային մշակաբույսերի և խոտի սերմերի բերքահավաքի և հնձման բարձր ցուցանիշներ ապահովելու համար։
 Լենինի շքանշան (02/08/1944)։
 Հոկտեմբերյան հեղափոխության շքանշան (8.04.1971)։
 Աշխատանքային կարմիր դրոշի շքանշան (3.07.1951)։
 «Աշխատանքային արիության համար» մեդալ (21.12.1953)։
 «Հայրենական մեծ պատերազմում աշխատանքային արիության համար» մեդալ (6.06.1945)[5]։
 Համամիութենական գյուղատնտեսական ցուցահանդեսի փոքր ոսկե մեդալ։

Գրականություն

Արտաքին հղումներ

Ծանոթագրություններ 

Սոցիալիստական աշխատանքի հերոսներ
Հայկական ԽՍՀ Գերագույն Խորհրդի 4-րդ գումարման պատգամավորներ
Հայկական ԽՍՀ Գերագույն Խորհրդի 5-րդ գումարման պատգամավորներ
ՀԹՎ 2023 հոդվածներ